Møhlenpris

**Møhlenpris**, tidligere kalt Vestre Sydnes, er et strøk i Bergen sentrum, fra Nygårdshøydens vestlige skråning i øst til Damsgårdssundet i vest. Puddefjordsbroen passerer over Møhlenpris. Strøket er navngitt etter Jørgen Thor Møhlen, en skipsreder, slavehandler, innovatør og forretningsmann, som anla en del industri der på 1600-tallet: først trankokeri, senere også reperbane, saltkokeri, såpekokeri, oljemølle og tønnemakeri. Dette gjorde at en liten forstad vokste frem i området. I 1877 ble Møhlenpris innlemmet i Bergen. Navnet går også igjen i Thormøhlens gate, som går langs Nygårdsparken og ender under Puddefjordsbroen. Jørgen Thor Møhlens oldebarn Claus Fasting opparbeidet sin tomt på Sydneshaugen til en liten gård, det nåværende *[[Fastings Minde]]*, etter modell av Hyde Park i London. Siden 1968 tilhører eiendommen Universitetet i Bergen.

Grensene går i linje fra Gamle Nygårdsbroen, langs Puddefjordstranden til Klubben i Dokken (nå innerst på Dokkeskjærskaien), opp gjennom Industrihuset, Møhlenprisbakken til Joachim Frieles gate og videre langs Nygårdshøydens vestside (Nygårds grense) tilbake til utgangspunktet.

Møhlenpris omfattes av de fem grunnkretsene Tullins gate, Storms gate, Møhlenpris, Marineholmen og Nygårdsparken (bebyggelsen, men ikke selve parken som hører til strøket Nygård). Arealet i de fem grunnkretsene (inklusive parken) er på 0,32&nbsp;km² hvorav 0,01&nbsp;km² er ferskvann, og disse hadde til sammen  innbyggere 1. januar 2014. Møhlenpris ble administrativt innlemmet i Bergen i 1877.

Strøket grenser til Sydnes i nord og til Nygård i øst. I vest går Puddefjordsbroen over til Gyldenpris, og i sør går Nygårdsbroen over til Solheim.

## Møhlenpris i dag

Møhlenpris i dag rommer et område med boligbebyggelse, hovedsakelig plassert mellom Puddefjordsbroen i nord og Wolffs gate i syd, et område med næring mellom Wolffs gate og sydover mot Høyteknologisenteret som omfatter det meste av Marineholmen og som fra 2025 også skal få boligbebyggelse, Møhlenpris idrettsplass mellom industriområdet og boligområdet, og noe ytterligere industri og havnevirksomhet langs sjøkanten utenfor boligområdet, og til slutt noen kontorbygg umiddelbart nord for Puddefjordsbroen. Innimellom kontorbygningene står også to praktbygg: Møhlenpris hovedgård, trolig fra 1680, og Monclairhuset fra ca. 1760 (gamle Bergen Husmorskole) som broen passerer direkte over. De nedre delene av Nygårdsparken kan også sies å være del av Møhlenpris.

Møhlenpris skole, Cornerteateret, Raftostiftelsen, Hulen, Handelshøyskolen BI Campus Bergen, Marineholmen Bystrand og det populærvitenskapelige opplevelsessenteret Bergen Vitensenter ligger i også i strøket. 

## Boligområder

Boligområdet har et strengt rettvinklet gatenett, og det meste av bygningsmassen er murbygninger fra slutten av 1800-tallet og begynnelsen av 1900-tallet. Olaf Ryes vei ble anlagt cirka 1880, og skapte derved den første veiforbindelsen mellom Bergen sentrum og Møhlenpris over Nygårdshøyden. I den veien finner man det student-drevne utestedet Hulen, som ligger i et gammelt tilfluktsrom. Møhlenpris idrettsplass, som sommeren 2005 ble gjort om fra grusbane til kunstgressbane etter en donasjon fra Trond Mohn, er hjemmebane for SK Djerv. Den er også ekserserplass for Nygaards Bataljon. Ved en feilberegning ble banen lagt slik at cornermerket i det sydvestre hjørnet ligger på utsiden av gjerdet som omkranser banen. Ved neste omlegging av gatenettet ble banen utvidet de nødvendige meterne for å få hjørnet innenfor gjerdet – men det hevdes at det ikke er nok plass til å ta cornerskudd med tilsprang.

Møhlenpris Velforening er en interesseorganisasjon for alle beboere i området.

## Kulturminner

I umiddelbar nærhet av boligområdet finner man også Bergen Tekniske Museum, i lokalene til Bergens gamle trikkehall. Bergenstrikken kjørte sin siste tur nyttårsaften 1965, men med base i den gamle trikkehallen prøver entusiaster å holde liv i noen gjenværende trikker. Det er også lagt ned ny skinnegang i noen av gatene på Møhlenpris og ved hver gateoppgradering over Nygårdshøyden og mot sentrum. Via den gamle traséen rundt studentsenteret, passerer skinnegangen Bergen museum og fortsetter ned mot Den Nationale Scene og Bergen sentrum. 

Videre finner man Møhlenpris skole, en barneskole grunnlagt 1912. 

«Trikkebyen» er et gammelt borettslag bygd for ansatte i Bergen Sporveier, slik at de skulle ha kort vei til jobb.

Norges første biologiske forskningsstasjon ble i 1892 åpnet på Møhlenpris, etter initiativ fra Fridtjof Nansen. Bergens Museum Biologiske Station holdt til i en sveitservilla på Marineholmen, omtrent mellom Thormøhlens gate 47 og Thormøhlens gate 49A, frem til stasjonen ble flyttet til Herdla i 1922. I forbindelse med Bergensutstillingen 1898 ble Norges første publikumsakvarium anlagt i forbindelse med stasjonen. Seldammen ble fylt igjen i 1940 og sveitservillaen revet i 1969.

## Industri/Universitet
Industriområdet historisk dominert av det tradisjonsrike skipsverftet Mjellem & Karlsen Verft. Som en følge av Seim-saken i 2002, ble verftsvirksomheten slått sammen med Laksevåg BMV i konsernet Bergen Yards.

I dag går hele området mellom Wolffs gate og Høyteknologisenteret, på sjøsiden av Nygårdsparken, under navnet Marineholmen. Det er GC Rieber Eiendom som står bak utviklingen og driften av Marineholmen. Området er blitt en kunnskapsklynge som samler nasjonale og internasjonale aktører innen marin og maritim forskning, utdanning og næring. Blant andre Lerøy, DOF, Cargill Norway, Vestlandets Innovasjonsselskap VIS og GCE Ocean Technology har hovedkontor her, og Universitetet i Bergen og Handelshøyskolen BI har betydelig aktivitet på området. Marineholmen er sammen med Solheimsviken blitt et felles innovasjonsdistrikt. I 2024 hadde 3500 mennesker fordelt på 150 virksomheter arbeidssted på Marineholmen og i Solheimsviken.

I 2024 vedtok Bergen kommune at CG Rieber Eiendom de kommende årene får bygge flere næringsbygg, og i tillegg cirka 300 boliger, på Marineholmen.

## Viktige gater
* O.J. Brochs gate (Bergen)
* Thormøhlens gate (Bergen)
* Christian Frederiks plass (Bergen)
* Konsul Børs' gate (Bergen)
* Professor Hansteens gate (Bergen)
* Welhavens gate (Bergen)
* Ole Vigs gate (Bergen)
* Olaf Ryes vei (Bergen)
* Tullins gate (Bergen)
* Wessels gate (Bergen)
* Storms gate (Bergen)
* Zetlitz gate (Bergen)
* Wolffs gate (Bergen)
* Bjerregårds gate (Bergen)
* Menneskerettighetenes plass (Bergen)

## Kjente personer fra Møhlenpris
* Torstein Dahle, leder for Rød Valgallianse, deretter for Rødt 2003–2010, bystyremedlem for samme partier 1987–2019
* Bjørn Arne Willberg Andersen, skuespiller
* Torborg Nedreaas, forfatter og samfunnskritiker
* Audun Lysbakken, politiker
* Razika, band
* Sigurd Osberg, biskop emeritus, PhD
* Nordahl Grieg, lyriker
* Fredrik Pallesen Knudsen, fotballspiller som har spilt for ,  og 
* Pål Kristian Økland, tidligere fotballspiller for ,  og 

## Referanser


## Eksterne lenker
*  Møhlenpris i Bergen byleksikon
*  Bergen kommune, strøksnavn
*  Strøksnavn
*  Møhlenpris oppveksttun skole
*  Møhlenpris velforening